**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 03.08.2018, ora 08.00 – 04.08.2018, ora 08.00**

***I. SITUAŢIA HIDROMETEOROLOGICĂ***

**1. Situaţia şi prognoza hidro pe râurile interioare şi Dunăre din 04.08.2018, ora 7.00**

**RÂURI**

**Debitele au fost în scǎdere**, exceptând cursurile mijlocii și inferioare ale râurilor: Bega, Timiş, Caraș, Cerna, Jiu, Vedea, Argeş şi Prut, unde au fost în creștere prin propagare.

Scurgeri importante pe versanţi, torenţi, pâraie cu efecte de inundaţii locale şi creşteri de debite și niveluri cu depășiri ale COTELOR DE APARARE s-au înregistrat pe unele râuri din bazinul hidrografic Caraş (bazin superior şi afluenţi bazin mijlociu), ca urmare a precipitațiilor importante cantitativ și cu caracter torențial căzute în interval.

Debitele se situează la valori mai mari de 100% din mediile multianuale lunare, exceptând râurile din bazinele hidrografice: Iza, Tur, Someș, Crasna, Barcău, Motru şi unii afluenţi ai Argeşului superior, unde se situează sub normalele lunare, cu valori mai mici de 90% din acestea.

Se situează peste:

**COTA DE PERICOL** râul Prut la s.h. Stanca Aval (375+16)-jud.BT (sector îndiguit), ca urmare a deversărilor controlate de debite din Acumularea Stânca Costești,

**COTELE DE ATENȚIE** râurile la stațiile hidrometrice: Dâmbovița – Dragomirești (200+22)-jud.IF și Ciric – Iași (170+24)-jud.IS.

În interval s-a situat la **COTA DE INUNDATIE** râul Jitin la s.h. Jitin (350)-jud.CS.

În interval a fost emisă o **ATENȚIONARE HIDROLOGICĂ** pentru fenomene imediate.

**Debitele vor fi în general în scǎdere**, exceptând cursul mijlociu și inferior al Prutului, unde vor fi în creștere prin propagare.

 Sunt posibile creșteri izolate de niveluri și debite pe unele râuri mici din zonele de deal și munte, ca urmare a precipitaţiilor, slabe cantitativ, prognozate.

 Ca urmare a evoluției deversărilor controlate de debite din Acumularea Stânca Costești, nivelurile se vor situa peste COTELE DE APARARE pe râul Prut, pe sectorul aval Acumularea Stânca Costești – amonte S.H. Ungheni (sector îndiguit, jud. BT și IS).

**DUNĂRE**

**Debitul la intrarea în ţară** (secţiunea Baziaş) în intervalul 03-04.08.2018 **a fost staţionar, având valoarea de 3800 m3/s**, sub media multianuală a lunii **august (4300 m3/s).**

În aval de Porţile de Fier debitele au fost în scădere pe sectorul Gruia – Giurgiu și în creștere pe sectorul Oltenița – Tulcea.

**Debitul la intrarea în ţară** (secţiunea Baziaş) **va fi** în **scădere (3700 m3/s).**

În aval de Porţile de Fier debitele vor fi în scădere pe sectorul Gruia – Oltenița și în creștere pe sectorul Călăraşi – Tulcea.

**2.** **Situaţia meteorologică în intervalul 03.08.2018, ora 08.00 –04.08.2018, ora 06.00**

**În ţară,** vremea a fost în general frumoasă cu cer variabil, în cea mai mare parte a țării. După amiaza și seara, au fost înnorări temporar accentuate și s-au semnalat averse trecător însoțite de descărcări electrice local în Banat, unde punctiform cantitățile de apă au depășit 30 l/mp și izolat, slabe cantitativ, în Crișana, Muntenia și Oltenia. Vântul a suflat slab și moderat. Temperaturile maxime, în jurul celor climatologic specifice perioadei, au fost cuprinse între 25 de grade la Întorsura Buzăului și 33 de grade la Satu Mare, Tulcea și Bechet, iar la ora 06 se înregistrau *9 grade la Miercurea Ciuc și Joseni și 24 de grade la Constanța-Dig. Spre dimineață, cu totul izolat, s-a format ceață în Transilvania.*

*Indicele temperatură-umezeală (ITU) a atins si depășit ușor pragul critic de 80 de unități al disconfortului termic local în vest și izolat în sud-vestul țării.*

**Observație:** *începând de ieri, de la ora 06, au fost în vigoare 4 mesaje privind fenomene meteorologice periculoase imediate,1 avertizare cod portocaliu și 4 atenționări cod galben emise de către SRPV Timișoara.*

**La Bucureşti,** vremea a fost frumoasă. Cerul a fost variabil, iar vântul a suflat slab până la moderat. Temperatura maximă, apropiată de cea normală pentru această dată, a fost de 30 de grade la stația meteo Băneasa și 31 de grade la Afumați și Filaret, iar la ora 06 se înregistrau 18 grade la Băneasa și 19 grade la Afumați și Filaret.

**3. Prognoza meteorologică în intervalul 04.08.2018, ora 08.00 –05.08.2018, ora 08.00**

**În ţară,** vremea va fi frumoasă și călduroasă în cea mai mare parte a țării. Cerul va fi variabil, mai mult senin noaptea, iar înnorări temporare, averse și trecător descărcări electrice se vor semnala după-amiaza și seara, pe arii restrânse în zonele montane și doar cu totul izolat în restul teritoriului. Vântul va sufla slab și moderat, cu ușoare intensificări în sud-est și de scurtă durată în timpul ploilor. Temperaturile maxime se vor încadra între 26 și 34 de grade, iar cele minime, în general, între 12 și 22 de grade.

*Indicele temperatură-umezeală (ITU) va atinge și depăși ușor pragul critic de 80 de unități local în zonele joase din vestul și nord-vestul țării și izolat în sud*.

**La Bucureşti,** vremea va fi frumoasă și călduroasă. Cerul va fi variabil, mai mult senin noaptea, iar vântul va sufla slab până la moderat. Temperatura maximă se va situa în jurul valorii de 32 de grade, iar cea minimă va fi de 18...20 de grade.

*Indicele temperatură-umezeală (ITU) va atinge și posibil va depăși ușor pragul critic de 80 de unități al disconfortului termic.*

***II. CALITATEA APELOR***

**1.1. Pe fluviul Dunărea**

Nu au fost semnalate evenimente deosebite.

**1.2. Pe râurile interioare**

**ABA Buzău Ialomiţa** informează despre **o mortalitate piscicolă de mici dimensiuni pe râul Sărata, pe o lungime de 500m, pe zona cuprinsă între Pensiunea Caprice şi Hotel Ceres, din loc. Sărata Monteoru, com. Merei, jud. Buzău, din data de 03.08.2018, ora 17.45.** Apa râului în zona respectivă avea un aspect maroniu deschis şi prezenta un miros dezagreabil. S-au verificat 2 evacuări ilegale de ape uzate, posibil ape menajere de la tratamentul balnear, amplasate în zona hotel Ceres şi cealaltă în zona Restaurantului Cazino, de unde s-au prelevat probe. S-a impus administratorului Restaurant Cazino blindarea imediată a evacuării respective. Se va reveni cu informaţii în funcţie de evoluţia fenomenului.

**1.3. Pe Marea Neagră**

Nu au fost semnalate evenimente deosebite.

***III. CALITATEA MEDIULUI***

**1. În domeniul aerului**

**Agenţia Naţională pentru Protecţia Mediului** informează că, din rezultatele analizelor efectuate în data de 02.08.2018, în cadrul Reţelei Naţionale de Monitorizare, nu s-au constatat depăşiri ale pragurilor de alertă pentru NO2 (dioxid de azot), SO2 (dioxid de sulf), ale pragurilor de alertă și informare pentru O3 (ozon).

Mediile zilnice pentru PM10 (pulberi în suspensie cu diametrul <10 microni) au fost determinate prin metoda nefelometrică. Validarea acestor valori va fi efectuată după prelucrarea datelor obţinute prin metoda gravimetrică, metoda de referinţă în conformitate cu legislaţia naţională si europeană, cu valoarea limită zilnică de 50 µg/mc.

**GNM CJ Constanţa** informează că **în data de 03.08.2018, în localitatea Istria din jud. Constanţa,** la cca 150 m față de intrarea pe DJ, **s-a produs un incendiu care a afectat o suprafaţă de cca 3 ha de mirişte și cca. 2 ha plantație salcâm**. ISU Dobrogea a acţionat pentru stingerea incendiului care a fost lichidat la ora 20.40.

**2. În domeniul solului şi vegetaţiei**

**GNM CJ Giurgiu şi APM Giurgiu** informează despre **o poluare accidentală a solului, pe 240 mp teren necultivat, cu 30 litri ţiţei şi 400 litri apă sărată de zăcământ, din data de 03.08.2018, ora 08.40**, ca urmare a fisurării prin coroziune a conductei magistrale OMV Petrom, de ţiţei, de la Parc Bălăria, la Dep. Angheleşti, jud. Giurgiu. S-au luat măsurile: oprire pompare conductă, gropi de captare, vidanjare fluid petrolier scurs, împrăştiere material absorbant spill sorb, montare şarnieră, stopare scurgere fluid, reluare pompare.

**GNM CJ Bacău** informează despre **o poluare accidentală a solului, 200 mp teren proprietate privată, cu 500 litri ţiţei din data de 03.08.2018, ora 11.00, ca urmare a fisurării prin coroziune a conductei magistrale de transport ţiţei, a OMV Petrom, Asset VIII Moldova Nord, de la Parc Zemeş la Depozit Alboteşti, jud. Bacău**. S-au luat măsurile: oprire pompare conductă, închidere ventile de secţionare, săpare gropi de captare cu 2 buldoexcavatoare, vidanjare fluid petrolier scurs, montare şarnieră stopare scurgere fluid, montare 16 baraje pentru limitarea dipsersării poluantului, fiind colectat până acuma 350 litri de amestec apă ţiţei. Sursa de poluare a fost stopată. Se lucrează cu 50 persoane pentru finalizarea operaţiunii de ecologizare a zonei afectate.

**3. În domeniul supravegherii radioactivităţii mediului**

Menţionăm că pentru factorii de mediu urmăriţi nu s-au înregistrat depăşiri ale limitelor de avertizare/alarmare în intervalul 02.08.2018 - 03.08.2018 şi nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele fondului natural.

**4. În municipiul Bucureşti**

În ultimele 24 de ore sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

  **Direcția de Comunicare**